DDD โชว์กำไรปกติปี 65 โต 405% พ่วงปันผล 0.30 บ. จ่อขึ้น XD 10 มี.ค.นี้
DDD รายงานกำไรปกติปี 65 โต 405% รับรายได้สินค้าพุ่ง เตรียมแจกปันผล 0.30 บ. จ่อขึ้นเครื่องหมาย XD วันที่ 10 มี.ค.66 และจ่ายปันผล 10 พ.ค.66 
DDD รายงานกำไรปกติปี 65 โต 405% รับรายได้สินค้าพุ่ง เตรียมแจกปันผล 0.30 บ. จ่อขึ้นเครื่องหมาย XD วันที่ 10 มี.ค.66 และจ่ายปันผล 10 พ.ค.66
24 ก.พ. 2566

บริษัท ดู เดย์ ดรีม จำกัด (มหาชน) หรือ DDD รายงานผลการดำเนินงานปี 65 สิ้นสุดวันที่ 31 ธ.ค.65

นางสาวนันทวรรณ สุวรรณเดช ประธานเจ้าหน้าที่บริหาร บริษัท ดู เดย์ ดรีม จำกัด (มหาชน) หรือ DDD กล่าวว่า ผลการดำเนินงานในปี 2565 ว่าบริษัทมีรายได้จากการขาย 1,603 ล้านบาท คิดเป็นอัตราการเติบโต 13.67% สืบเนื่องจากการที่บริษัทได้มีการปรับแผนการดำเนินงานหลายด้านทั้งเชิงรุกและการตั้งรับกับสภาวะความผันผวนของเศรษฐกิจ โดยผลิตภัณฑ์บำรุงผิวเติบโต 15.93% และผลิตภัณฑ์เสริมความงามเติบโต 11.22% ดันกำไรจากการดำเนินงานปรับตัวเพิ่มขึ้น 150 ล้านบาท หรือเติบโตขึ้นจากปีก่อนหน้า 405%
ส่วนรายได้จากการขายในประเทศยังเป็นสัดส่วนหลักคิดเป็น 65.31% และตลาดต่างประเทศมีการขยายตัวจากปีก่อน 88.69% นอกจากนี้บริษัทยังมีรายได้จากการลงทุนและรายได้อื่นๆ เข้ามาช่วยเสริมอีกกว่า 161 ล้านบาท
ขณะที่ต้นทุนสินค้าและบริการอยู่ที่ 557 ล้านบาท หรือคิดเป็น 34.72% ของรายได้จากการขาย โดยลดลง 4.90% เมื่อเทียบกับงวดเดียวกันของปีก่อนที่มีต้นทุนสินค้าและบริการ 559 ล้านบาท หรือ 39.62% ของรายได้จากการขาย ผลสืบเนื่องจากอัตราการใช้กำลังการผลิตของโรงงานที่ยังคงเพิ่มสูงขึ้น การรักษาประสิทธิภาพในการลดต้นทุนการผลิต รวมไปถึงการรับจ้างผลิตสินค้าให้กับบุคคลภายนอก (OEM) ที่ช่วยเพิ่มประสิทธิภาพมากยิ่งขึ้น
นอกจากนี้ค่าใช้จ่ายในการขายและบริหารอยู่ที่ 896 ล้านบาท หรือคิดเป็น 55.92% ของรายได้จากการขาย โดยลดลง 2.35% เมื่อเทียบกับงวดเดียวกันของปีก่อนที่มีค่าใช้จ่ายในการขายและบริหาร 822 ล้านบาท หรือ 58.27% ของรายได้จากการขาย โดยสอดคล้องกับแผน Synergy Roadmap ภายในกลุ่มบริษัทเพื่อลดความซ้ำซ้อนและเพิ่มประสิทธิภาพในการดำเนินงานภายในกลุ่มของบริษัทอย่างต่อเนื่อง
โดยจากปัจจัยข้างต้น บริษัทฯ มีผลประกอบการพลิกฟื้นจากผลกระทบจากการระบาดของโควิด-19 (Operating Performance Turnaround) ตั้งแต่ปี 2564 เป็นต้นมาและสร้างกำไรจากการดำเนินงานได้อย่างต่อเนื่อง ส่งผลให้ปี 2565 บริษัทมีกำไรจากการดำเนินงานเพิ่มขึ้นจากปีก่อนหน้า 405% ที่มูลค่า 150 ล้านบาท หรือคิดเป็น 9.36% ของรายได้จากการขาย เมื่อเทียบกับงวดเดียวกันของปีก่อนที่มีกำไรจากการดำเนินงาน 29.73 ล้านบาท หรือคิดเป็น 2.11% ของรายได้จากการขาย
โดยที่ประชุมคณะกรรมการบริษัท ครั้งที่ 1/2566 ได้มีมติให้เสนอต่อที่ประชุมผู้ถือหุ้น เพื่อพิจารณาอนุมัติการจ่ายปันผลในอัตราหุ้นละ 0.30 บาท รวมเป็นเงินปันผลทั้งสิ้น 95,366,310 บาท  สำหรับรอบปีบัญชี สิ้นสุดวันที่ 31 ธันวาคม 2565 โดยการจ่ายเงินปันผลจะจ่ายให้แก่ผู้ถือหุ้นที่มีรายชื่อปรากฎอยู่ในทะเบียนผู้ถือหุ้น ณ วันที่ 13 มีนาคม 2566 ซึ่งเป็นการกำหนดรายชื่อผู้ถือหุ้น (Record Date) วันที่ 13 มีนาคม 2566 เพื่อสิทธิรับเงินปันผล ส่วนวันที่ไม่ได้รับสิทธิปันผล (XD) วันที่ 10 มีนาคม 2566 และกำหนดจ่ายเงินปันผลในวันพุธที่ 10 พฤษภาคม 2566 สำหรับการประชุมผู้ถือหุ้นของบริษัทฯจะจัดให้มีขึ้นในวันที่ 20 เมษายน 2566 โดยเป็นการประชุมผ่านสื่ออิเล็กทรอนิกส์
“ขอถือโอกาสนี้กล่าวขอบพระคุณผู้ถือหุ้น ตลอดจนลูกค้าทุกท่านที่ให้ความเชื่อมั่นและสนับสนุนบริษัทฯเสมอมา ขอให้ทุกท่านเชื่อมั่นว่าบริษัทฯจะยังคงมุ่งมั่นทุ่มเทในการดำเนินธุรกิจและสร้างสรรค์นวัตกรรมสินค้าภายใต้หลักจริยธรรมและแนวทางการกำกับดูแลกิจการที่ดีโดยจะมุ่งมั่นพัฒนาองค์กรให้เติบโตอย่างยั่งยืนสืบไป” นางสาวนันทวรรณ กล่าว